L-Arċisqof ta' Acapulco jilmenta mir-rata ta' qtil fil-pajjiż
Acapulco fil-Messiku: belt b'waħda mill-ogħla rati ta' omiċidji fid-dinja Mons. Leopoldo Gonzales, Arċisqof ta' Acapulco qal li hemm bżonn li ssir magħrufa r-raġuni għal tant atti ta' vjolenza li qed iseħħu f'pajjiżu biex wieħed ikun jista' jaħdem biex dawn ma jkomplux iseħħu. Meta kien qed jikkummenta dwar il-vjolenza li seħħet fid-djoċesi f'dawn l-aħħar ġimgħat u li għadha għaddejja sal-lum, tant li għamlet minn Acapulco waħda mill-bliet bl-ogħla rati ta' qtil fid-dinja, l-Arċisqof Gonzales enfasizza li hu mportanti li l-awtoritajiet jiggarantixxu li ssir ġustizzja u li tispiċċa l-impunità biex tinkiseb lura l-fiduċja taċ-ċittadini li jerġgħu jibdew jirrappurtaw il-kriminalità. Min-naħa l-oħra, l-Arċisqof spjega li "hemm mezzi istituzzjonali kif tkun magħrufa l-verità, tkun restawrata l-ġustizzja u jkunu riżolti l-kunflitti", bħal dawk li hemm fil-muniċipalità ta' Cacahuatepec fejn bħalissa hemm involuti l-interessi ta' ħafna ċittadini. L-istat ta' Guerrero fil-Messiku bħalissa qed jiffaċċja sfida kbira għal ko-eżistenza soċjali: problema ewlenija hi dik tas-sigurtà taċ-ċittadini li dwarha tkellem ukoll l-Arċisqof Gonzales ftit jiem ilu. Fl-inawgurazzjoni uffiċjali tal-ħidma pubblika ta' 80 Sindku ġdid fl-istat ta' Guerrero, l-Arċisqof ta' Acapulco fakkarhom li "is-servizz ta' Sindku hu ferm importanti u jrid jitwettaq flimkien man-nies tal-lokalità". Barra mill-problema tal-vjolenza hemm ukoll il-problema tal-ġbir tat-taxxa u tar-rikatti u estorsjoni ta' flus li qed ifallu l-ekonomiji tal-bliet u ta' ħafna familji. Ma' dawn wieħed iżid it-traffiku tad-dorga li jinvolvi ħafna żgħażagħ u saħansitra t-tfal. L-Arċisqof fakkar lis-Sindki li fil-kampanji elettorali tagħhom impenjaw ruħhom li se jiggarantixxu s-sigurtà fil-pajjiż. Fi Guerrero, il-vjolenza minn gruppi kriminali qed taffettwa l-ħajja tal-popolazzjoni kollha kemm hi. L-aktar każ serju kien it-tħassir f'erba' bliet – għal raġunijiet ta' sigurtà – tal-Festi tal-Indipendenza, li hi festa pubblika li tkun ċelebrata fis-16 ta' Settembru. o